Lada 110

Το Lada 110 ήταν μικρομεσαίο σεντάν αυτοκίνητο που παράχθηκε από τη ρωσική αυτοκινητοβιομηχανία Lada από τον Μάρτιο του 1995 μέχρι το 2009. Εκτός από την κανονική sedan έκδοση, ειδικά στη Ρωσία κυκλοφόρησαν επίσης μια έκδοση crossover και μια panel truck. Τυπικά, το αυτοκίνητο δεν αντικατάστησε άμεσα κάποιο άλλο μοντέλο, αλλά το Lada Samara μπορεί να θεωρηθεί ως ένας έμμεσος προκάτοχος του αυτοκινήτου.

 Εξέλιξη 

Το πρωτότυπο του Lada 110, γνωστό ως σειρά 300, δημιουργήθηκε το 1987 και βελτιστοποιήθηκε για αεροδυναμική στο Ζουφενχάουζεν της Γερμανίας, σε συνεργασία μεταξύ της AvtoVAZ και των μηχανικών της Porsche (και ενώ το Lada Nova παραγόταν ακόμα). Οι πρώτες φωτογραφίες του νέου compact αυτοκινήτου δημοσιεύθηκαν στο δημοφιλές μηνιαίο ρωσικό περιοδικό Za Rulem τον Νοέμβριο του 1990, και το ίδιο το αυτοκίνητο παρουσιάστηκε στο εργοστάσιο της AvtoVAZ στο Τολιάττι το 1991 και η μαζική παραγωγή είχε προγραμματιστεί να ξεκινήσει το επόμενο έτος.

Λόγω της κάκιστης οικονομικής κατάστασης της Lada όμως στα επόμενα χρόνια, η οποία έπεσε τότε θύμα της οικονομικής κρίσης και της διαφθοράς που έπληξε τη Ρωσία τα πρώτα χρόνια μετά τη Διάλυση της Σοβιετικής Ένωσης τον Δεκέμβριο του 1991, η παραγωγή του 110 αναβλήθηκε τότε, λόγω ανυπαρξίας κονδυλίων της εταιρείας για να ξεκινήσει η παραγωγή του. Τελικώς, τα πρώτα αυτοκίνητα βγήκαν από τη γραμμή συναρμολόγησης στις 27 Ιουνίου 1995, επίσης με τη βοήθεια της εταιρείας Porsche.

 Βασικά στοιχεία 

Το 110 ήταν πολύ επιτυχημένο στη Ρωσία και σε κάποιες ακόμα χώρες της Ανατολικής Ευρώπης, λόγω της υψηλότερης ποιότητάς του σε σύγκριση με άλλα ρωσικά μοντέλα, αν και τα πρώτα αντίτυπα του 110 εμφάνισαν κάποια σοβαρά προβλήματα αναξιοπιστίας, που σχετίζονται με την κακή ποιότητα των χρησιμοποιούμενων υλικών. Επίσημα κυκλοφόρησε και σε αρκετές χώρες της Δυτικής και της Νότιας Ευρώπης, μεταξύ των οποίων και στην Ελλάδα, καθώς και σε κάποιες χώρες της Νότιας Αμερικής. Ωστόσο, στα κράτη αυτά, αν και αρχικά γνώρισε κάποια απήχηση λόγω της χαμηλής εμπορικής τιμής του, στη συνέχεια, μόλις τα προβλήματα αναξιοπιστίας του έγιναν ευρύτερα γνωστά στην κοινή γνώμη, οι πωλήσεις του κατέρρευσαν ολοκληρωτικά και σύντομα χάθηκε από τους δρόμους αυτών των χωρών.

Η κακή ποιότητα του χάλυβα και του αλουμινίου που χρησιμοποιήθηκαν, ενίσχυσε τα προβλήματα ευθραυστότητας της κυλινδροκεφαλής και του στροφαλοθαλάμου. Το τελειωτικό χτύπημα για το μοντέλο στη Δύση προήλθε από μια δοκιμή αντοχής που πραγματοποιήθηκε από το γαλλικό περιοδικό Auto Journal. Ταξιδεύοντας μόλις 30.000 χιλιόμετρα με ένα Lada 110 1.5 16V, οι Γάλλοι δημοσιογράφοι κατέγραψαν σπάσιμο δύο διαδοχικών κινητήρων, καθώς και την πρόωρη φθορά των γραναζιών του κιβωτίου ταχυτήτων (λόγω της κακής ποιότητας του κράματος μετάλλων που χρησιμοποιήθηκε) και τη θραύση αρκετών πλαστικών τμημάτων του εσωτερικού.

Αντικαταστάθηκε τον Μάρτιο του 2007 από το Lada Priora, που ήταν ένας έντονος επανασχεδιασμός του 110, τόσο εξωτερικά, όσο και στο σαλόνι, με την ταυτόχρονη προσθήκη ABS και αερόσακων (μπροστινών και πλευρικών, αναλόγως με την έκδοση), τα οποία δεν υπήρχαν στο 110 ούτε ως έξτρα.

Οι προσπάθειες της Lada για το 110 ώστε να πάρει τη θέση του κλασικού Nova ήταν ανεπιτυχείς όμως, καθώς η συνολική παραγωγή του Lada Nova έφτασε μέχρι το 2015.  

 Εξοπλισμός 

Το Lada 110 ήταν εξοπλισμένο με έναν βενζινοκινητήρα 1.5 λίτρων. Η παραγωγή ξεκίνησε με κινητήρες 8 βαλβίδων και ισχύ 77 ίππων (60 kW), ενώ αργότερα προσφέρθηκε και μια εκδοχή 16 βαλβίδων με ισχύ 90 ίππων (67 kW)., ενώ προσφέρθηκε προαιρετικά με κινητήρα υγραερίου σε όλες τις εκδόσεις. Και οι δύο εκδοχές του κινητήρα, πληρούσαν το πρότυπο εκπομπών καυσαερίων Euro 4. Το μοναδικό διαθέσιμο κιβώτιο ταχυτήτων ήταν ένα 5-τάχυτο μηχανικό. Συνολικά, το αυτοκίνητο ζύγιζε συνήθως 1.050 κιλά.

Είχε στάνταρ σε όλες τις εκδόσεις ηλεκτρικά παράθυρα, ηλεκτρομαγνητικές κλειδαριές, στροφόμετρο, υπολογιστή ταξιδιού, υδραυλικό τιμόνι και γαλβανισμένα πάνελ αμαξώματος. Σοβαρά μειονεκτήματα, ωστόσο, ήταν ότι δεν προσέφερε ποτέ σύστημα ABS και αερόσακους, σε καμία έκδοση, όπως προαναφέρθηκε (αμφότερα καθιερώθηκαν εξ αρχής στον διάδοχο Lada Priora το 2007), ενώ ιδιαίτερα αρνητικά σχόλια πυροδότησε και η εμφανώς ανεπαρκής ηχομόνωση, με αποτέλεσμα υψηλά επίπεδα θορύβου στο σαλόνι. Υπήρχαν διάφοροι τύποι βουρτσών παραθύρων: με πλαίσιο, χωρίς πλαίσιο, υβριδικό και χειμερινό. Από την πρώτη στιγμή της έναρξης παραγωγής του αυτοκινήτου, οι υαλοκαθαριστήρες δεν κατασκευάζονταν στη Ρωσική Ομοσπονδία, καθώς η AvtoVAZ αγόραζε έτοιμα προϊόντα. Τα μοντέλα με ψεκασμό καυσίμου ήταν εξοπλισμένα με ένα ηλεκτρονικό σύστημα διαχείρισης του κινητήρα.

Στις αρχές του 2006, παρουσιάστηκε και κυκλοφόρησε μια ανανέωση, με νέα πίσω φώτα και ένα νέο και πιο σύγχρονο ταμπλό, καθώς το αρχικό ταμπλό είχε εισπράξει έντονα αρνητικά σχόλια για μέτριας ποιότητας πλαστικά και εμφανώς κάκιστη συναρμολόγηση, καθώς τα πλαστικά τμήματά του, δεν ταίριαζαν ακριβώς μεταξύ τους.

 Παραγωγή εκτός Ρωσίας 

Το 2007, το 110 διακόπηκε από τη Lada. Ωστόσο, η Bogdan συνέχισε να το παράγει ως Bogdan 2110 για την αγορά της Ουκρανίας μέχρι το 2014.Корпорация «Богдан» завершила выпуск автомобилей Bogdan на базе Lada Η ξένη παραγωγή στην Αίγυπτο διήρκεσε μέχρι το 2015.

 Παραπομπές 

110
Κατηγορία:Μικρομεσαία αυτοκίνητα
Κατηγορία:Αυτοκίνητα ράλλυ